text: Politiet finder stjålet værktøj for en halv million
  22 januar 2015 kl. 12.46
  En mand fra Sønderjylland fik besøg af politiet i sit værksted. Her fandt de både værktøj, en bil og en lastbil, som viste sig at være stjålet.
  Politiet har fundet store mængder stjålet værktøj hos en 58-årig mand fra Sønderjylland. Det oplyser de i en pressemeddelelse.
  Syd- og Sønderjyllands Politi har ransaget på to adresser i en sag, hvor en 58-årig mand fra Sønderjylland er sigtet for underslæb og tyveri.
  Politiet havde mistanke om, at manden har stjålet køretøjer, adskillige kraner samt store mængder værktøj.
  Ved ransagningerne er der fundet en lastbil, en personbil og værktøj som repræsenterer værdier for mindst en halv million kroner.
  En del af tingene tilhører en virksomhed i Horsens, hvor manden i en periode var ansat. Tingene blev blandt andet fundet i en nedlagt erhvervsejendom i Sønderjylland, som manden havde råderet over.
  Den 58-årige har erkendt, at han har solgt kranerne videre. Derfor blev de ikke fundet ved ransagningerne.
  